Minister Villu Reiljan
Keskkonnaministeerium
Toompuiestee 24 
15172 Tallinn
villu.reiljan@ekm.envir.ee
Faks 06 262 801							02. aprill 2004

Paluküla Hiiemäe kaitsmine

Rapla maakonna Kehtna valla Palukülas asub Kõnnumaa maastikukaitseala koosseisu kuuluv Paluküla hiiemägi. Kaitseala valitsejaks on määratud Rapla maakonna keskkonnateenistus.
Seoses kavatsusega rajada Paluküla Hiiemäele puhke- ja spordikeskus, on viimastel aastatel hiiemäel toime pandud mitmeid tegevusi, mis on ilmselt läinud vastuollu nii kaitseala kaitse-eeskirjaga kui ka ajaloolise pühakoha hoidmise põhimõtetega. 

Kaitseala valitseja haldussuutmatuse tõttu on hiiemäele püstitatud suusatõstuk (selle trossiratta betoonvundament on praegugi mäel), kaevandatud pinnast ja seega rikutud pinnavormi asemele ehitatud suusasild, teostatud ulatuslikult harvendus- ja lageraiet, mille asjus on algatatud kriminaalasi, raietega kahjustatud kaitsealuse palukuklase pesitsusvõimalusi, süvendatud tiiki, korraldatud mitmeid massiüritusi.

Hetkel on menetlemisel Paluküla puhke- ja spordikeskuse detailplaneering, mille kohaselt kavatsetakse püstitada hiiemäele ja selle vahetusse naabrusse ehitisi ja rajatisi, mille alune pind katab enam kui 4 ha. Muu hulgas on kavas ehitada hiie Reevimäe osale kuni kaks suusatõstukit, mille muldkehad muudavad kaitsealust pinnavormi 1998 m3 võrra. 

Kavatsus ehitada hiiemäele puhkekeskus on tekitanud ühiskonnas ulatuslikku pahameelt. Hiiemäe kaitseks mõeldud pöördumisele on alla kirjutanud 1600 inimest, teiste seas tunnustatud folkloriste. Kavandatud tegevuse sotsiaalne keskkonnamõju on juba ületanud Rapla maakonna piirid. Seega pole Keskkonnamõju hindamise ja keskkonnaauditeerimise seaduse kohaselt projekti keskkonnamõju hindamise järelevalve ja selle kinnitamine enam maakondliku keskkonnateenistuse pädevuses, vaid keskkonnaministri ainupädevuses.

Tuletame Teile meelde, et kavatsus rajada maastikukaitsealal asuvale Paluküla Hiiemäele (sealhulgas Reevimäele) ja selle kõrvale puhke- ja spordikeskus (sealhulgas suusatõstukid ja staadionid) on teravas vastuolus põlisrahva tavade ja väärtushinnangutega. Võttes arvesse Hiiemäe suurt üldkultuurilist ja samuti looduslikku väärtust, tuleb tingimata kindlustada selle rikkumatus ja säilimine nii praegu kui ka tulevikus.

Paluküla Hiiemägi ei ole lihtsalt kinnisvara, vaid ajalooline hiiekoht. See ainult ei sümboliseeri kohalikku identiteeti, vaid ongi üks seda identiteeti säilitavaid tegureid. Hiiest ei saa koguda kroone ja dollareid, ilma et ei tallataks esivanemate luudel ja igipõlistel väärtustel.

Paluküla Hiiemägi on osa eesti rahva laiemast üldkultuurilisest pärandist. Eestis on kokku üle viiesaja hiiekoha, millest vaid neljandik kuulub riikliku kaitse alla. Eranditult igaüks neist on ainulaadne ja Eestile tähtis kultuuri- ja loodusobjekt. Samas on süvenemas suundumus, et ajaloolised pühapaigad tuuakse ohvriks majanduslikele huvidele. Seepärast tuleb Eesti riigil ja omavalitsustel astuda otsustavaid samme, et tagada hiite säilimine ja hoidmine põlisrahva tavade vaimus.

Leiame, et poliitilise tahte olemasolu korral on ka keskkonnaministril võimalik tõkestada põlisrahva ajaloolise pühapaiga ja looduskaitseobjekti rikkumist. Kaitstavate loodusobjektide seaduse kohaselt on loodusobjekti kaitse alla võtmise üheks eelduseks selle ajaloolis-kultuuriline väärtus. Paluküla hiiemäe ajaloolis-kultuurilist väärtust on oma eksperthinnangutes kinnitanud nii folkloristid kui arheoloogid (lisas). Samas on välistatud puhke- ja spordikeskuse ehitus. Seega palume Teil algatada Kõnnumaa maastikukaitseala kaitse-eeskirja muutmine, et tagada Paluküla Hiiemäel asuvate ajaloolis-kultuuriliste väärtuste kaitse. Samuti palume peatada kaitse-eeskirja muudatuste jõustumiseni hiiemäel igasugune projekteerimis- ja ehitustegevus.

Lisa 1: Folkloristlik eksperthinnang
Lisa 2: Arheoloogiaalane eksperthinnang
Lisa 3: Maavalla Koja pressiteade

Austusega

Andres Heinapuu
Taarausuliste ja Maausuliste Maavalla Koja vanem